
הכנסת העשרים
מושב שלישי
<פרוטוקול מס' 439>
מישיבת ועדת העבודה, הרווחה והבריאות
יום שלישי, ד' בשבט התשע"ז (31 בינואר 2017), שעה 13:10
<סדר היום:>
1. <הצעת חוק לתיקון פקודת הסטטיסטיקה (מס' 5) (סייג לחובה למסור פרטים ולענות על שאלות ועונשין), התשע"ז-2017, של חה"כ ישראל אייכלר - הכנה לקריאה שנייה ושלישית>
2. <הצעת חוק לתיקון פקודת הסטטיסטיקה (ביטול העבירה של סירוב או הימנעות למלא שאלון) התשע"ו-2016, של חה"כ שולי מועלם-רפאלי ואחרים - הכנה לקריאה ראשונה>
נכחו:

<חברי הוועדה:> 
אלי אלאלוף – היו"ר
<מוזמנים:> 
	יואל פינקל
	–
	המשנה לסטטיסטיקן הלאומי, הלשכה המרכזית לסטטיסטיקה

	עופרה שוחטמן
	–
	עו"ד, מנהלת לשכה משפטית, הלשכה המרכזית לסטטיסטיקה

	יואל הדר
	–
	עו"ד, היועץ המשפטי, המשרד לביטחון פנים

	ליאת בן מאיר
	–
	עו"ד, משרד המשפטים


<ייעוץ משפטי: >
ורד קירו זילברמן
<מנהלת הוועדה:>
אתי שבתאי
<רישום פרלמנטרי:>
אהובה שרון, חבר המתרגמים
1. <הצעת חוק לתיקון פקודת הסטטיסטיקה (מס' 5) (סייג לחובה למסור פרטים ולענות על שאלות ועונשין), התשע"ז-2017, של חה"כ ישראל אייכלר - הכנה לקריאה שנייה ושלישית>
2. <הצעת חוק לתיקון פקודת הסטטיסטיקה (ביטול העבירה של סירוב או הימנעות למלא שאלון) התשע"ו-2016, של חה"כ שולי מועלם-רפאלי ואחרים - הכנה לקריאה ראשונה>
<היו"ר אלי אלאלוף:>
היום ה-31 בינואר 2017, ד' בשבט התשע"ז, והשעה 13:10. אנחנו דנים בהצעת חוק לתיקון פקודת הסטטיסטיקה (מס' 5), של חבר הכנסת ישראל אייכלר, הכנה לקריאה שנייה ושלישית. אנחנו נצביע גם על הצעת חברי הכנסת שולי מועלם רפאלי, רועי פולקמן ובצלאל סמוטריץ' באותו עניין.
חבר הכנסת אייכלר, אתה רוצה להציג?

<ישראל אייכלר (יהדות התורה):>
אם אפשר, אני רוצה שיתחילו להקריא.

<היו"ר אלי אלאלוף:>
יש לכם משהו ספציפי?

<ליאת בן מאיר:>
לא. ברור שההצעה השנייה, מדובר על אותו נוסח שמופיע בהצעת החוק הראשונה.

<ורד קירו זילברמן:>
אני אבהיר. ההצעה שלי היא שאולי קודם תצביע על המיזוג ואז נוכל לדון בשתי ההצעות.

<היו"ר אלי אלאלוף:>
בסדר. אנחנו קודם כל נצביע על המיזוג. מי בעד מיזוג שתי הצעות החוק?

הצבעה

בעד – פה אחד
המיזוג נתקבל.

<היו"ר אלי אלאלוף:>
שתי הצעות החוק מוזגו.

<ורד קירו זילברמן:>
אני רק רוצה לומר שלפי תקנון הכנסת, ברגע שהצעה אחת מוזגה עם השנייה, התנאי הוא שהיא תיבלע בנוסח ותתמזג עם הנוסח שמונח כאן לקריאה שנייה ושלישית. לפיכך שתי ההצעות הן למעשה כרגע בנוסח הכחול שמונח לפנינו.

<היו"ר אלי אלאלוף:>
נקריא.

<ורד קירו זילברמן:>
אני אומר שבסופו של דבר אין שינויים מהנוסח שעבר בקריאה הראשונה. זה הנוסח שמונח לפנינו ואני אקריא אותו.

הצעת חוק לתיקון פקודת הסטטיסטיקה (מס' 5) (סייג לחובה למסור פרטים ולענות על שאלות ועונשין), התשע"ז-2017

1. תיקון סעיף 1
בפקודת הסטטיסטיקה ׁ(נוסח חדש) התשל"ב-1972 (להלן – הפקודה בסעיף 1)

(1) בהגדרה מפקד, במקום "מפקד אוכלוסין" יבוא "פעולה סטטיסטית הנערכת במדינה או בחלק ממנה מתוך פנייה לכל הציבור הנוגע בדבר, לעניין אוכלוסייה או דיור, לעניין חקלאות, תעשייה או פעילות כלכלית אחרת".
(2) בהגדרת צו המפקד, במקום 3 יבוא 6.
2. תיקון סעיף 5
בסעיף 5 לפקודה, סעיף קטן (ג) - בטל.

3. הוספת סעיף 13(א3)

אחרי סעיף 13 לפקודה יבוא:

"13א
סייג לחובה למסור פרטים ולענות על שאלות

(1) על אף האמור בסעיפים 11 ו-13 לא יהיה חייב יחיד למלא שאלון, לספק פרטים ולענות על שאלות כאמור באותם סעיפים בדבר אותו יחיד משק ביתו או משפחתו למעט בדבר עסקו שנדרשו ממנו במהלך פעולה סטטיסטית (בסעיף זה – הדרישה) אלא אחת לחמש שנים.
(ב)
מניין חמש שנים כאמור בסעיף קטן (א) יחל במועד שבו סיים היחיד למלא את הדרישה.

(ג)
הוראות סעיף קטן (א) לא יחולו על פעולה סטטיסטית אגב מפקד.

(ד)
לעניין סעיף זה -

(1) יחיד, אדם למעט תאגיד.

(2) פעולה סטטיסטית אגב מפקד - מפקד או פעולה סטטיסטית שמטרתה לאמוד את אוכלוסיית המדינה אף ללא פנייה לכל הציבור הנוגע בדבר ואשר הסטטיסטיקן הודיע ליחיד כי נערכת אגב מפקד.

4. תיקון סעיף 21(4)
בסעיף 21(2) לפקודה, בסופו יבוא "היה המסרב או הנמנע עובר על הוראות פסקה זו, יחיד כהגדרתו בסעיף 13א, לעניין שאלון, שאלות או פרטית הנוגעים לאותו יחיד, משק ביתו או משפחתו, דינו קנס 500 שקלים חדשים.

<היו"ר אלי אלאלוף:>
יש הערות?

<ישראל אייכלר (יהדות התורה):>
אני מסכים. אני מבקש להודות ללשכה המרכזית לסטטיסטיקה ולעובדים שלה שהיו מאוד פרודוקטיביים. תודה.

<היו"ר אלי אלאלוף:>
בליווי משרד המשפטים.

<ישראל אייכלר (יהדות התורה):>
בליווי משרד המשפטים. תודה ליועצת המשפטית של הוועדה שלנו, הוועדה לפניות הציבור, גברת ורד קירו זילברמן ותודה לאדוני היושב ראש אלי אלאלוף ומנהלת הוועדה. אני מבקש לגשת להצבעה.

<היו"ר אלי אלאלוף:>
תודה. בשם כולם, תודה. 

מי בעד אישור הצעת החוק?

הצבעה

בעד – פה אחד
הצעת החוק נתקבלה.

<היו"ר אלי אלאלוף:>
הצעת החוק אושרה. תודה רבה.
<הישיבה ננעלה בשעה 13:15.>

